**REFERAT DE APROBARE**

**a Ordinului președintelui A.N.R.S.C. privind modificarea și completarea Regulamentului de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul președintelui A.N.R.S.C. nr. 22/2017**

**Motivul emiterii actului**

**Descrierea situaţiei actuale**

Organizarea şi funcţionarea Autorităţii Naţionale de Reglementare pentru Serviciile Comunitare de Utilități Publice, denumită în continuare A.N.R.S.C. se realizează, în prezent, în conformitate cu dispoziţiile Ordinului președintelui A.N.R.S.C. nr. 22/2017 privind aprobarea Regulamentului de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice, cu modificările și completările ulterioare.

Autoritatea Naţională de Reglementare pentru Serviciile Comunitare de Utilităţi Publice se organizează şi funcţionează ca instituţie publică de interes naţional, cu personalitate juridică, în temeiul prevederilor Legii serviciilor comunitare de utilităţi publice nr. 51/2006, republicată, cu modificările și completările ulterioare.

**Schimbări preconizate**

Întrucât prin Legea nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung s-au impus modificări ale modului de organizare și funcționare a instituțiilor publice, și implicit a A.N.R.S.C., precum și termene exprese de reorganizare, se justifică promovarea prezentului act normativ, care să reglementeze, în condițiile noii legislații, organizarea şi funcționarea A.N.R.S.C..

Prezentul proiect de act normativ are drept scop organizarea şi funcționarea A.N.R.S.C., în condițiile noilor reglementări, cu consecințe directe asupra structurii organizatorice a instituției.

Prin Legea serviciilor comunitare de utilităţi publice nr. 51/2006, republicată, cu modificările și completările ulterioare, au fost aprobate un număr de 175 posturi, exclusiv președintele, vicepreședintele și personalul aferent cabinetului președintelui.

Urmare a aplicării dispozițiilor Legii nr. 296/2023, respectiv desființării posturilor vacante la nivelul A.N.R.S.C. au rămas un număr de 132 de posturi, exclusiv președintele, vicepreședintele și personalul aferent cabinetului președintelui.

Totodată, prin reconfigurarea compartimentelor, urmare a aplicării normativului de personal din Legea nr. 296/2023 se propune modificarea și completarea art. 12 după cum urmează:

a) Compartimentul audit intern efectuează, în conformitate cu Legea nr. 672/2002, privind auditul public intern, republicată, cu modificările şi completările ulterioare, misiuni de audit asupra tuturor activităţilor desfăşurate de A.N.R.S.C., pentru a evalua dacă sistemele de management şi de control sunt transparente şi sunt conforme cu normele de legalitate, regularitate, economicitate, eficienţă şi eficacitate;

b) Direcţia financiar, contabilitate, administrativ asigură organizarea, conducerea, coordonarea, efectuarea activităților financiare, contabile și administrative ale A.N.R.S.C., în condițiile legii; asigură urmărirea și executarea silită a creanțelor autorității; organizează și asigură exercitarea controlului financiar preventiv privind execuția bugetului A.N.R.S.C.; organizează procedurile de achiziții publice pentru bunuri, servicii, lucrări conform legislației privind achizițiile publice; organizează arhiva A.N.R.S.C.; asigură informațiile necesare ordonatorului de credite cu privire la execuția bugetului de venituri şi cheltuieli şi a modului de administrare a elementelor de activ şi de pasiv ale autorității;

c) Direcția Juridică, RU, relații cu publicul și IT reprezintă și apără interesele instituției în fața instanțelor judecătorești; participă la elaborarea/avizarea din punct de vedere al legalității a proiectelor de acte normative inițiate sau avizate de A.N.R.S.C. și avizează pentru legalitate actele de autoritate și de gestiune emise la nivelul instituţiei; exercită atribuțiile de selecție, recrutare, dezvoltare și gestionare a resurselor umane, managementul documentelor specifice și drepturilor de personal; asigură implementarea și urmărirea sistemului de control intern managerial și aplicarea cadrului legislativ anticorupție; gestionează relațiile dezvoltate de către instituție și asigură vizibilitatea acesteia, la nivel național și internațional, prin intermediul mijloacelor specifice, în condițiile legii; gestionează sistemul informatic intern;

d) Direcția reglementări, autorizări, prețuri și tarife elaborează reglementări tehnice şi comerciale pentru serviciile comunitare de utilități publice, elaborează contractele-cadru de delegare a gestiunii serviciilor de utilităţi publice din competența de reglementare a A.N.R.S.C.; propune acordarea, modificarea, suspendarea și retragerea licențelor, precum și modificarea condițiilor asociate licențelor pentru serviciile de utilități publice aflate în sfera de reglementare a A.N.R.S.C.; elaborează normele metodologice de stabilire, ajustare sau modificare a prețurilor şi tarifelor pentru serviciile comunitare de utilități publice, din competența de reglementare a A.N.R.S.C.; elaborează normele metodologice de calculare a tarifelor distincte pentru gestionarea deșeurilor și a taxelor și tarifelor distincte pentru utilizatori; propune spre avizare/aprobare preturile şi tarifele conform competențelor conferite de lege; propune eliberarea avizului conform pentru planurile de afaceri aferente proiectelor de investiții dezvoltate în infrastructura de apă și apă uzată din fonduri publice asigurate de la bugetul de stat și/sau din fonduri europene nerambursabile; propune spre avizare formulele de ajustare tarifară a prețului/tarifului unic din strategiile de tarifare aferente analizei cost-beneficiu pentru proiectele de investiții în infrastructura de apă finanțate din fonduri europene nerambursabile;

e) Direcția generală monitorizare și control organizează sistemul informațional de culegere, prelucrare şi sinteză a datelor cu privire la serviciile de utilități publice din sfera sa de reglementare, la infrastructura tehnico-edilitară aferentă acestora, precum şi la activitatea operatorilor; analizează şi evaluează starea serviciilor comunitare de utilități publice la nivel național; organizează și conduce activitățile de monitorizare și control la nivel regional, prin agențiile teritoriale din subordine; inițiază şi organizează programe de instruire şi pregătire profesională în domeniile de activitate ale A.N.R.S.C.; verifică și controlează modul de implementare şi de respectare a legislației şi a reglementărilor din domeniul serviciilor comunitare de utilități publice de către furnizorii/prestatorii, autoritățile administrației publice locale și asociațiile de dezvoltare intercomunitară având ca scop serviciile de utilități publice, potrivit competențelor conferite prin lege A.N.R.S.C. și aplică sancțiuni în cazul nerespectării acestora.

Totodată, consumul lunar de carburant este limitat la 200 l/lună/autoturism, exceptând funcțiile de demnitate publică și asimilate.

De asemenea, nu se consideră depășiri la consumul de carburanți normat pe autoturism consumul care, la nivelul anului, se încadrează în limita combustibilului normat în raport cu numărul total de autoturisme aprobat fiecărei instituții. Astfel, se modifică alineatul (1) al articolului 19, în sensul încadrării consumului de carburant în limitele impuse de Legea nr. 296/2023.

**Impactul socioeconomic al proiectului de act normativ**

Proiectul de act normativ nu are impact socioeconomic.

**Impactul financiar asupra bugetului general consolidat**

A.N.R.S.C. își va acoperi integral cheltuielile de funcționare și dezvoltare din veniturile proprii.

Proiectul de act normativ nu are impact financiar asupra bugetului general consolidat.

**Efectele proiectului de act normativ asupra legislației în vigoare**

Proiectul de act normativ a fost elaborat pentru punerea în aplicare a prevederilor Legii nr. 296/2023 privind unele măsuri fiscal-bugetare pentru asigurarea sustenabilității financiare a României pe termen lung urmând a fi implementat de către compartimentele de specialitate din cadrul autorității.

**Preşedintele**

**Autorităţii Naţionale de Reglementare**

**pentru Serviciile Comunitare de Utilităţi Publice,**

**IONEL TESCARU**